ચાર ન્યાયમૂર્તિઓએ જે રીતે પોતાનાં મેલાં કપડાં જાહેરમાં ધોયાં તેના પરથી એવા પ્રશ્નો પણ ઉઠ્યા છે કે તેઓ ધારત તો વડા પ્રધાન નરેન્દ્ર મોદી કે રાષ્ટ્રપતિ રામનાથ કોવિંદ સમક્ષ રજૂઆત કરી શકત પરંતુ તેમણે તેવું ન કર્યું. સીધું માધ્યમો આગળ રજૂઆત કરી. આના પરથી સૉશિયલ મિડિયામાં ઘણા સંદેશા વહેતા થયા. એક સંદેશા મુજબ, પોતાને ન્યાય ન મળ્યો તો ચાર ન્યાયમૂર્તિઓ રસ્તા પર આવી ગયા, પરંતુ જેમને વીસ-વીસ વર્ષથી ન્યાય નથી મળતો તેનું શું? તો પૂર્વ ન્યાયમૂર્તિ આર. એસ. સોઢીએ કહ્યું કે ઉચ્ચ ન્યાયાલયના ન્યાયાધીશને તિરસ્કાર માટે જેલ મોકલી શકાય છે તો પછી આ ચાર ન્યાયાધીશોને મુખ્ય ન્યાયમૂર્તિ અને ૨૦ અન્ય ન્યાયમૂર્તિઓ સામે પોતાની આશંકાઓ જાહેરમાં વ્યક્ત કરવા માટે કેમ જેલમાં ન મોકલી શકાય? હા, આ વાત સાચી છે. માત્ર ચાર ન્યાયમૂર્તિઓને જ મુખ્ય ન્યાયમૂર્તિ સામે વાંધો છે. બીજા ૨૦ ન્યાયમૂર્તિઓ મુખ્ય ન્યાયમૂર્તિની પડખે છે.